CELEX: 62012TN0473
Language: sk
Date: 2012-11-01 00:00:00
Title: Vec T-473/12: Žaloba podaná 1. novembra 2012 — Aer Lingus/Komisia

26.1.2013   
            
            
               SK
            
            
               Úradný vestník Európskej únie
            
            
               C 26/51
            
         Žaloba podaná 1. novembra 2012 — Aer Lingus/Komisia
   (Vec T-473/12)
   2013/C 26/104
   Jazyk konania: angličtina
   
      Účastníci konania
   
   
      Žalobca: Aer Lingus Ltd (Dublin, Írsko) (v zastúpení: K. Bacon, D. Scannell, barristers, a A. Burnside, solicitor)
   
      Žalovaná: Európska komisia
   
      Návrhy
   
   Žalobca navrhuje, aby Všeobecný súd:
   
               —
            
            
               zrušil (alebo subsidiárne čiastočne zrušil) rozhodnutie Komisie z 25. júla 2012 vo veci štátnej pomoci SA.29064 (2011/C) (ex 2011/NN) — diferencované sadzby dane z leteckej dopravy stanovené Írskom a
            
         
               —
            
            
               zaviazal žalovanú na náhradu trov konania.
            
         
      Dôvody a hlavné tvrdenia
   
   Na podporu svojej žaloby žalobca uvádza päť žalobných dôvodov.
   
               1.
            
            
               Prvý žalobný dôvod je založený na nesprávnom právnom posúdení zo strany žalovanej, keď dospela v napadnutom rozhodnutí k záveru, že znížená sadzba dane predstavuje protiprávnu štátnu pomoc. Komisia sa presnejšie dopustila nesprávneho posúdenia, keď považovala vyššiu sadzbu dane za „normálnu“ sadzbu dane na účely určenia, či znížená sadzba dane predstavuje selektívnu výhodu. Keďže vyššia sadzba dane neplatí vzhľadom na ustanovenia práva Únie, ktoré sú priamo uplatniteľné, nie je vhodné považovať ju za „normálnu“ sadzbu dane na tieto účely. Z tých istých dôvodov Komisia konštatovala nesprávne, že letecké spoločnosti podliehajúce zníženej daňovej sadzbe majú výhodu zodpovedajúcu 8 eur za cestujúceho.
            
         
               2.
            
            
               Druhý žalobný dôvod je založený na tom, že aj keby Komisia mohla správne kvalifikovať daň so zníženou sadzbou za štátnu pomoc v zmysle článku 101 ods. 1 ZFEÚ, príkaz na vymáhanie pomoci od leteckých spoločností podliehajúcich dani so zníženou sadzbou, hoci súčasne bolo potrebné uhradiť daň s vyššou sadzbou, porušuje zásady právnej istoty, efektivity a riadnej správy. Preto napadnuté rozhodnutie tým, že nariadilo vymáhanie pomoci, porušuje článok 14 nariadenia Rady (ES) č. 659/99 (1).
            
         
               3.
            
            
               Tretí žalobný dôvod je založený na tom, že žalovaná sa dopustila takisto nesprávneho právneho posúdenia a nesprávneho posúdenia skutkových okolností tým, že identifikovala leteckých dopravcov podliehajúcich nižšej sadzbe dane ako príjemcov údajnej pomoci vo výške 8 eur za cestujúceho a nariadila vymáhanie pomoci na tomto základe za okolností, keď Komisia uznala, že daňové bremeno mohli znášať cestujúci, ktorí boli primárnymi osobami majúcimi prospech z nižšej sadzby.
            
         
               4.
            
            
               Štvrtý žalobný dôvod je založený na tom, že keďže je nemožné vymáhať 8 eur za cestujúceho spätne od cestujúcich, ktorí mali prospech z nižšej sadzby dane, príkaz na vymáhanie za týchto okolností predstavuje dodatočnú daň pre príslušné letecké spoločnosti, a tým vedie k protiprávnej penalizácii tých leteckých spoločností a nie k obnoveniu situácie predchádzajúcej poskytnutiu údajnej pomoci. To je neproporcionálne a predstavuje to porušenie zásady rovnosti zaobchádzania, a tým aj ďalšie porušenie, a to článku 14 nariadenia Rady (ES) č. 659/99.
            
         
               5.
            
            
               Piaty žalobný dôvod je založený na tom, že žalovaná neposkytla alebo poskytla nedostatočné dôvody na príkaz na vymáhanie pomoci a na kvantifikáciu pomoci vo výške 8 eur za cestujúceho.
            
         
      (1)  Nariadenie Rady (ES) č. 659/1999 z 22. marca 1999 ustanovujúce podrobné pravidlá na uplatňovanie článku 93 Zmluvy o ES (Ú. v. ES L 83, s. 1; Mim. vyd. 08/001, s. 339).